 

**בבית הדין הצבאי המחוזי**

**במחוז שיפוטי צפון**

**בפני השופטת: סא"ל רינת לוי מוסקוביץ'**

**בעניין: התובע הצבאי (ע"י ב"כ, סגן עידו לפקוביץ')**

**נגד**

**הנאשם: ח/XXX רב"ט מ' מ' ח' (ע"י ב"כ, עו''ד הדסה דיקובסקי ממשרד עו"ד יעקב בדור)**

הכרעת-דין

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו-1955, בגין כך שנעדר מיחידתו XXX מיום 20.12.2020 ועד יום 05.03.2023 למשך 806 ימים, בהתאם לכתב האישום ולפרטים הנוספים.

**ניתנה היום, י"ג בניסן תשפ"ג, 04.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופטת

גזר – דין

הנאשם הורשע על פי הודאתו בעבירה של היעדר מן השירות שלא ברשות, על כי נעדר מיחידתו XXX לתקופה בת 806 ימים, אשר הסתיימה בהתייצבותו.

הנאשם גויס לצה"ל בחודש מרץ 2020 ומשרת כשבעה חודשים בתפקיד לוחם. לחובתו היעדרות אחת קודמת בת שבעה ימים בגינה נשפט בדין משמעתי.

הצדדים הציגו לעיוני הסדר טיעון המבקש להטיל על הנאשם 3 חודשי מאסר לצד ענישה צופה פני עתיד. הובהר, כי מדובר בנסיבות חיים חריגות ויוצאות דופן, במסגרתן נוטל הנאשם חלק משמעותי, שלא לומר תפקיד הורי במשפחתו, הוא מטפל באחיו הקטנים, שעה שאימו סובלת ממחלה ואחותו אושפזה אף היא לאחרונה. ברקע הדברים, אלימות במשפחה. ברור אפוא כי החלטת ועדת ההתאמה לשירות אשר החליטה לפוטרו, נעוצה בנסיבות חיים שקדמו למועד ההחלטה וליוו את הנאשם לארוך שירותו ושנים רבות אחורה.

בנסיבות אלה מצאתי לכבד את עתירתם המשותפת של הצדדים ולאמץ את הסדר הטיעון שהוצג, חרף קולתו והעובדה שאין הוא משקף את רמות הענישה הנהוגות.

על הנאשם נגזרים, אפוא, העונשים הבאים:

1. **תשעים (90) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שלושים (30) ימים למשך שנה (1), שלא יעבור עבירה לפי סעיף 92 או 94 לחוק השיפוט הצבאי, התשט"ו-1955.**
3. **הורדה לדרגת טוראי.**

**בשולי ההחלטה, מועבר הפרוטוקול לסג''ן ר' א' לצורך בדיקת האפשרות להזין את הפטור במערכות הממוחשבות עוד בתקופת הכליאה.**

**העתק ההחלטה גם למפקד הכלא לנוכח תקופה החגים הקרובה בסמכותו לשקול חופשת חג.**

**זכות ערעור כחוק.**

**ניתן היום, י"ג בניסן תשפ"ג, 04.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

שופטת

**העתק נכון מהמקור

ק' בית הדין**

**נערך על ידי: א.ל**

**בתאריך 30.04.2023**

**חתימת המגיה: סגן שיר בן-ארמון**